Document ID: /roh_data/filtered/fineweb-2-filterrobots_roh.jsonl.gz/57183

Sco il club da ballape da Basilea communitgescha, hajan ins relaschà Rahmen perquai ch'il svilup da l'emprima equipa na cuntentia betg. Er manchian cleras perspectivas. Enfin la fin da la stagiun maina ad interim Guillermo Abascâl l'equipa. L'assistent è da nov Marco Walker ch'è tranter auter stà trenader tar Sion e tar differents clubs da juniors a Basilea.
Gia durant la pausa d'enviern han ils responsabels dal club mess en dumonda Patrick Rahmen sco trenader. L'um da 52 onns ha trenà il club dapi l'avrigl 2021. Ses contract cun il club avess cuzzà fin la stad 2023. Ensemen cun Rahmen banduna er l'assistent Boris Smiljianic il club.